
1. UVOD 


Tema i središte zanimanja ovog završnog rada su pretkršćanski elementi na ranokršćanskim 
sarkofazima u Dalmaciji. Rad će kroz dva poglavlja obraditi tipološke i ikonografske elemente 
ranokršćanskih i pretkršćanskih sarkofaga te u nastavku diskutirati o tome koji su elementi 
preživjeli postepeni prelazak na novu religiju. 

Cilj ovog završnog rada je ustanoviti koji su se elementi prenijeli na ranokršćanske sarkofage iz 
prijašnjeg razdoblja. 

Svrha rada je razumijevanje procesa koji su se dogodili u razdoblju kada su se stvarali novi 
predlošci sarkofaga te koliki su utjecaj na njih ostavile prijašnje tradicije i običaji. 

Sarkofazi nisu bili prvi oblik nadgrobnih spomenika koji su se pojavili u Dalmaciji. Već prije 
njih su pronađeni i drugačiji oblici kao što su stele i are 1 2 3 , no krajem II. st. one nestaju te se 
umjesto njih pojavljuju sarkofazi. Prije II. st. incineracija je bio uobičajen način sahrane zbog 
čega su se koristile većinom stele i are. Umjesto incineracije, prelazi se na inhumaciju zbog čega 
se i događa promjena oblika nadgrobnih spomenika te sarkofazi preuzimaju vodeće mjesto među 
njima. Sarkofag je oblik nadgrobnog spomenika u obliku monolitnog kamena koji je izdubljen 
kako bi se napravilo mjesto za tijelo pokojnika koje će se u njega položiti. Sanduk sarkofaga je 
natkriven poklopcem te spojen sa sandukom željeznim klinovima zalivenim olovom/ Sanduk 
sarkofaga je često dekoriran tabulom s ansama koja zauzima dvije trećine prednje strane. Tabula 
je većinom u obliku pravokutnika koji je omeđen profiliranim obrubom. Bočne strane su, za 
razliku od prednje, ukrašene različitim figuralnim i biljnim ornamentima te prikazima koji su 
zastarjeli, ali još nisu izašli iz uporabe te su često slabije kvalitete. 4 

Prvi primjerci sarkofaga u Dalmaciji pojavljuju se još u vrijeme korištenja stela i ara. 
Pretpostavlja se da su oni bili zasebne narudžbe obitelji koje nisu spaljivale svoje pokojnike. Ti 
sarkofazi nisu još uvijek imali standardni oblik jer potražnja nije bila dovoljno velika kako bi 


1 Cambi, 2010, 8. 

2 Cambi, 2010, 11. 

3 Cambi, 1988, 13. 

4 Cambi, 2010, 30. 

omogućila serijsku proizvodnju. Oni su nastali kao pojedinačni primjerci, a tek tijekom II. st. se 
pojavljuje stalna proizvodnja na lokalnom području. 5 Na razvoj standardnog oblika salonitanskih 
sarkofaga najviše je utjecala lokalna proizvodnja urni koje su imale sličan oblik kao i sarkofazi, 
ali u manjim dimenzijama te import sarkofaga iz Male Azije. Isto kao i na razvoj oblika, na 
razvoj figuralnih prikaza utjecale su i ume. 6 

Sudeći po veličini Salone, koja je u to vrijeme imala 60 tisuća stanovnika, valja zaključiti da grad 
te veličine ima najveću potrebu za nadgrobnim spomenicima u cijeloj Dalmaciji. Broj radionica 
te njihov smještaj se ne može sa sigurnošću utvrditi, no brojni sarkofazi koje su i z radile pokazuju 
stilske sličnosti. Ipak, zbog tih stilskih sličnosti ne valja zaključiti da su svi napravljeni u istoj 
radionici jer je njihov broj bio prevelik za samo jednu radionicu. Kako u druge, tako su i u 
salonitanske radionice sarkofazi dolazili kao poluproizvodi iz kamenoloma. Zbog lakšeg 
prijevoza, kamenje grubo obrađen i izdubljen kako bi mu se težina smanjila. 7 8 

U ranokršćanskom razdoblju sve su češći sarkofazi lokalne izrade. Sve grupe importiranih 
sarkofaga, osim onih iz Rima, se gase. Velike promjene u formi i prikazima koji se nalaze na 
sarkofazima nisu prisutne te je očito da se lokalne radionice drže tradicije. Sarkofazi se 
nastavljaju proizvoditi od prokoneškog mramora i lokalnog vapnenca. Ponajprije se izrađuju u 
Saloni jer je ona imala dugu tradiciju kamenarstva. Kao i za vrijeme pretkršćanstva, u 
ranokršćanskom razdoblju Salona ostaje najveći korisnik kamenih nadgrobnih spomenika te 
centar koji povezuje obližnje radionice. Kamen se najviše vadio na Braču u kamenolomima koji 
su bili aktivni i za vrijeme rimskog carskog doba te su nastavili djelovati i tijekom 

o 

ranokršćanskog razdoblja. 


5 Cambi, 2002, 166. 

6 Cambi, 2010, 64. 

7 Cambi, 2010, 14. 

8 Fisković, 1996, 119. 

2. PRETKRŠĆANSKI SARKOFAZI U DALMACIJI 


2.1. TIPOLOGIJA 


Sarkofage koji su izrađeni u Dalmaciji možemo podijeliti na sarkofage standardnog oblika i 
arhitektonske sarkofage. Osim onih lokalnih, uvozili su se i brojni sarkofazi iz drugih krajeva, 
poglavito iz Rima, Atene i Male Azije. Lokalni sarkofazi standardnog oblika izrađivali su se od 
vapnenca i prokoneškog mramora. 

Sanduci sarkofaga su jednostavnog oblika i ponekad se nalaze na postolju, a pokrov je oblikovan 
kao krov na dvije vode. U sredini prednje strane se najčešće nalazi tabula ansata dok se na 
gornjem rubu sanduka proteže izbočena vrpca ili uski obrub. Cambi je sarkofage od lokalnog 
vapnenca prema organizaciji prednje strane podijelio u pet kategorija. Prva i druga kategorija se 
ne razlikuju značajno; prva ima sanduk bez postolja i tabulu bez ansa, dok su u drugoj kategoriji 
sarkofazi s postoljem. Treća, kao i druga, ima postolje i dodaje završetak u obliku vrpce na vrhu 
sanduka, no nema tabulu. 9 Četvrti i peti oblik su iz ranokršćanskog razdoblje te će se obratiti 
kasnije u radu. 

Cambi dijeli i oblik postolja na pet kategorija, od sanduka bez postolja, preko sanduka s 
neprofiliranom vrpcom do visokih i niskih postolja te postolja s vertikalnim i kosim 
izbočenjem. 10 Zamjećuje i da izgled pokrova može imati oblik krova na dvije vode s ugaonim 
akroterijima te ima i inačica koje na to dodaju trokutasti zabat u sredini. Isto tako kaže da se 
pojavljuju i primjerci s polukružnim pokrovom (a baule) i primjerci koji imaju samo ravnu 
debelu ploču. Većina pokrova ima glatku površinu, no ima i onih koji imaju isklesane velike 
crjepove (tegulae). 11 

Sarkofazi od prokoneškog mramora također imaju svoju posebnu podjelu; u sredini je uvijek 
tabula i sve verzije imaju postolje. Razlikuju se po ansama, i obradi površine: u prve dvije 


9 Cambi, 2010, 22. 

10 Cambi, 2010, 24. 

11 Cambi, 2010, 26. 

• 12 
kategorije površine su glatke, a zadnje tri popunjene rebrima. " Cambi razvrstava i pokrove 

sarkofaga od prokoneškog mramora koji su većinom dvoslivni krovovi te se razlikuju u obradi 

površine. Neki su prekriveni crjepovima, a neki su glatki, itd. Arhitektonski sarkofazi lokalne 

izrade rađeni su u većem broju od prokoneškog mramora i u nešto manjem od lokalnog 

vapnenca. Sanduci su postavljeni na jednostavnu bazu koja je obrubljena uskom vrpcom. Cambi 

ih dijeli na pet kategorija. Na arhitektonskim sarkofazima pilastri ili stupovi se nalaze na 

kutovima dok je u sredini tabula, arkada ili edikula (si. 5.). Posljednja kategorija ima tordirane 

stupove te edikulu sa sirijskim zabatom. Takav predložak će biti prisutan i u ranokršćanskom 

razdoblju (si. 13.). 13 

S povećanjem ekonomske moći stanovnika Dalmacije, povećavaju se i želje za raskošnijim 
predmetima, pa tako i sarkofazima. Zbog toga se počinju uvoziti nadgrobni spomenici iz drugih 
središta izvan Dalmacije. Isto tako, uvozom sarkofaga iz drugih središta, zasigurno se povećava 
osjećaj pripadnosti jednoj većoj zajednici i kulturi. Bogatiji slojevi društva, željni novosti i 
raskoši, stvaraju potrebu za takvim nadgrobnim spomenicima. 

Od navedenih središta koja su izvozila sarkofage, onih iz Atene je pronađeno najviše. Oni se 
počinju uvoziti od 150. godine posl. Kr. i prisutni su u Dalmaciji sve do 260. godine. Sarkofazi iz 
rimskih radionica se počinju importirati tek od II. st. 14 Oko 180. godine oblik pokrova se mijenja. 
Prije je bio u obliku krova kuće na dvije vode, no tad prelazi u oblik kline. Na njega se dodaju 
elementi kako bi pokrov izgledao što više poput ležaljke na koju je oslonjen bračni par. 
Muškarac je smješten u pozadinu, a žena u prednji plan. Potaknut promjenom pokrova i sanduk 
prolazi kroz stilske promjene. On prestaje biti kuća pokojnika i pretvara se u nosača ležaljke. 15 
Oko 270. godine radionice iz Atene prestaju izvoziti nadgrobne spomenike. Cambi pretpostavlja 
da je to potaknuto provalom Herula ili gospodarskom krizom koja je poharala istočni dio 
antičkog svijeta. 16 

Iako se sarkofazi iz rimskih radionica importiraju od druge polovice II. st., kao što je gore 
spomenuto, oni nisu prvi rimski sepulkralni spomenici koji se importiraju u Dalmaciju. Pronađen 


12 Cambi, 2010, 27. 

13 Cambi, 2010, 29. 

14 Cambi, 2010,7. 

15 Cambi, 1988, 24. 

16 Cambi, 2005a, 155 

je jedan poklopac ume s prikazom usnulog ero ta u školjci koji svjedoči da su se rimski nadgrobni 
spomenici importirali i prije sarkofaga. Nadalje, sarkofazi iz Male Azije se počinju pojavljivati u 
Dalmaciji u kasnijem razdoblju Carstva. Oni su izrađivani u Dokimeionu u Likiji te preneseni u 
Dalmaciju, no vrlo malo je takvih primjeraka pronađeno. Njihovi sanduci imaju brojne 
arhitektonske elemente između kojih se često prikazuju ljudske figure i mitološki prikazi. 
Početkom III. stoljeća, kada doživljavaju porast proizvodnje, poklopac maloazijskih sarkofaga se 

IV 

mijenja u klinu. 


17 Cambi, 2002,165. 

2.2. IKONOGRAFIJA 


Kao što su preuzimali tipologiju prijašnjih tipova nadgrobnih spomenika, sarkofazi, preuzimaju i 

njihove motive. Prednja strana sarkofaga često je ispunjena mitološkim i pastirskim scenama te 

erotima raznih vrsta. Kod sarkofaga standardnog oblika eroti se smještaju na polja bočno od 

tabule, a raspored prednje strane je nadahnut arhitekturom. Eroti su prikazani kao mali dječaci 

duge kose. Na njihovim leđima su krila koja uokviruju njihovo punašno tijelo. Prikazi erota su 

mnogobrojni, a uglavnom prevladavaju eroti s bakljama. Njihove baklje imaju plamen koji je 

okrenut prema dolje u znaku žalosti. Smještaju se pokraj tabule te osim erota s okrenutim 

.18 

bakljama, prikazani su i tugujući eroti, eroti godišnjih doba, eroti s girlandama itd. Eroti 
godišnjih doba su također čest motiv na sarkofazima. Promjene u prirodi tijekom godišnjih doba 
podsjećaju na ciklus i obnovu života, u ovom slučaju, naravno, uz Dionizijevu pomoć. 

Kao što je prije spomenuto, osim erota, česte su i pastirske scene na prednjoj strani. Zahvaljujući 
kršćanstvu, pastirske scene će se dugo zadržati na nadgrobnim spomenicima u Dalmaciji. 
Umjesto erota koji su se prije smještali pokraj tabule, pojavljuju se pastiri naslonjeni na štap i 
okruženi ovcama. Ponekad su pastiri odjeveni u orijentalnu odjeću, što će se prenijeti i na 
ranokršćanske sarkofage. 

Uz erote i pastirske scene koje prevladavaju na sarkofazima, pojavljuju se i brojni drugi prikazi i 
dekorativni motivi koji nisu dio serijske produkcije. Takvi primjerci uključuju sarkofage s 
vratima kraj tabule, prikaz savijene zmije s bradom, fragmenti sa stablima i drugim tipovima 
vegetacije kao što su vitice vinove loze i slično, prikazi pokojnika u svom svakodnevnom 
radnom okruženju te portreti pokojnika. Portreti se najčešće pojavljuju na pokrovu, no bilo je par 
slučajeva kada su prikazani i na sanduku sarkofaga. 19 

Na bočnim stranama sarkofaga često se nalaze, kao i na prednjoj strani, razne vrste erota. Osim 
onih koji su već spomenuti, pojavljuju se i eroti koji hrane grifone i eroti koji nose girlande. Neki 
od tih erota su se zasigurno prikazivali na prednjim stranama sarkofaga, no s vremenom su 
izgubili na važnosti, pa se prebacuju na bočne strane sanduka. Nije neobično da se na bočnim 

18 Cambi, 2010, 47. 

19 Cambi, 2010, 52. 

stranama nalaze prikazi koji su se ranije smještali na prednju stranu jer ih radionice nastavljaju 
koristiti kako bi popunile sporedne strane s motivima koji iako nisu više toliko bitni su ipak 
vizualno dojmljivi. Osim erota, na bočnim stranama se nalaze i brojni drugi prikazi kao što su 
prikazi kantarosa, glava Meduze, krilate ženske figure te razni drugi ukrasi. Na poljima između 
tabule i drška smješteni su brojni ukrasi koji su popunjavali prazan prostor. Zbog takvog 
položaja, u taj prostor su se najbolje uklapala različita morska bića, bilo stvarna ili mitološka. 
Postoje brojni prikazi delfina koji gutaju sipe, personifikacije godišnjih doba itd. Bića koja su se 
postavljala u takve, sporedne prostore, često nisu bila povezana s drugim prikazima na 
sarkofagu. Površine unutar ansa se popunjavaju na sličan način. Nadalje, postoje brojni sarkofazi 
s mitološkim prikazima, no oni se nisu ponavljali u ranokršćanskom razdoblju." Na atičkim 
sarkofazima su česti mitološki prikazi, pogotovo prikazi lova, no za neke od njih stručnjaci nisu 

9 ] 

utvrdili radi li se o mitološkom prikazu ili općem lovu. 


20 Cambi, 2010, 54. 

21 Cambi, 1988, 29. 

3. RANOKRŠĆANSKI SARKOFAZI U DALMACIJI 


3.1. TIPOLOGIJA 


Sasvim logično je zaključiti da su se ranokršćanski sarkofazi nastavili proizvoditi u radionicama 
koje su izrađivale i poganske sarkofage s obzirom na to da pokazuju razne stilske sličnosti o 
kojima će kasnije biti riječ. Osim sarkofaga lokalne izrade, nastavlja se i uvoz. Dok maloazijske i 
atičke radionice prekidaju svoj import sedamdesetih godina III. st., rimske radionice nastavljaju 
kontinuirano sa svojim importom.'” Pokazat će se da radionice rade i poganske i kršćanske 
sarkofage u isto vrijeme te da se pretkršćanske fonne ne ukidaju odmah već da ranokršćanski 
sarkofazi preuzimaju mnogo od onih prije i da tek s vremenom dobivaju neku svoju novu formu i 
motive koji otvaraju put novom izražaju. Budući da se proizvodnja nastavlja bez ikakvog prekida 
između dva doba, vanjski oblik sarkofaga iz Rima ostaje isti i ne dobiva n ik akve nove forme. 
Sarkofag ostaje pri svom karakteristično uskom dugom obliku s niskim stranicama bez koljena i 
profila na vrhu. Sanduk je omeđen s letvicama na bazi i kruništu, a površina je pokrivena 
reljefima. 

Pronađeni su i primjerci koji su u potpunosti lišeni figurativnih prikaza. Neki od kršćanskih 
sarkofaga reljefe protežu na sve četiri strane sanduka, dok je u pogansko vrijeme bilo uobičajeno 
ostaviti stražnju stranu praznu. Sarkofazi često imaju i arhitektonske ukrase poput pilastra na 
kutovima. Isto tako su pronađeni i primjerci koji su ukrašeni stirigilima. Jedan od tih sarkofaga je 
izbacio uobičajenu letvicu s baze, no ostavio jednu jednostavnu na kruništu. Strigili koji su 
poznati već od pretkršćanskog razdoblja prekrivaju čitavu površinu prednje strane te je nađen i 
njegov poklopac, oblika krova na dvije vode. 23 

Još jedan primjerak sa strigilima je nađen u splitskoj katedrali kada je krenula restauracija oltara 
sv. Dujma (sl.l.). Taj sarkofag ima strigile na prednjoj strani te centralno polje s figuralnim 
ukrasom. Lijeva bočna strana nije sačuvana, desna je popunjena strigilima, a stražnja strana je 
ostavljena praznom kao što je uobičajeno. U centralnom polju prednje strane sanduka nalazi se 

22 Cambi, 1975, 467. 

23 Cambi, 1975, 471. 

94 

niša sa školjkom u koju je postavljen lik pastira koji je okružen ovcama." Veraja piše kako je taj 
sarkofag iznimne kvalitete i da je definitivno došao iz rimskih radionica. U tim radionicama 
sarkofazi se ne pretrpavaju likovima nego u sredinu smještaju lik te iznad njega školjku s 
prikazom pokojnika. Ono što, po njegovom mišljenju, izdvaja ovaj sarkofag jest to što pastir 
nema ovcu na ramenima, kao što je to bilo karakteristično za prikaze Dobrog Pastira. Sličan 
sarkofag ranokršćanskog razdoblja spominje Babić u svom radu, no od ovog sarkofaga je 
pronađen samo ulomak u Trogiru. Na ulomku je vidljiv dio središnjeg polja s prikazom Krista i 
Pavla te dio bočnog polja ukrašenog strigilima. Krist i Pavao su smješteni pod luk koji se izvija u 
sredini poput školjke na sarkofagu iz splitske katedrale. S lijeve strane Krista moguće je da se 
nalazio i Petar, što bi ovu scenu pretvorilo u prikaz Traditio legis. 26 



SI. 1. Sarkofag s prikazom pastira i ovaca, Cambi 2002, slika 419 

Kada govorimo o sarkofazima iz Rima, prava kršćanska serijska proizvodnja počinje tek od 
konstantinskog doba te prestaje vjerojatno zbog provale Alarika početkom V. st. kada i mnoge 
radionice prestaju s radom. Sarkofazi sa stupovima od prokoneškog mramora su poznati već u 
poganskom razdoblju te se nisu bitno mijenjali u ranokršćanskom. Oni su jednostavnog oblika, 
velikog sanduka s jednostavnom bazom i kruništem te imaju dvije varijante raščlanjenja prednje 
strane. Prva varijanta na uglovima ima stupove čije su baze postavljene na postolje te oni drže 

24 Cambi, 1975, 475. 

25 Veraja, 1976, 94. 

26 Babić, 1985, 30. 

27 Cambi, 1975, 478. 

krunište. Na sredini prednje strane nalazi se edikula s trokutastim zabatom podržana s dva stupa, 
a na bočnim stranama sarkofaga je duplicirana. Druga verzija, iako se rjeđe pojavljuje, ima na 
pročelju arhitektonsko raščlanjenje. Umjesto stupova, ona ima pilastre na kutovima koji drže 
krunište. U sredini se opet nalazi edikula, a u prostoru između nje i pilastra nalazi se prazan 

no 

prostor s arkadom podržanom s dva stupa. Njihovi stupovi mogu biti ili glatki ili tordirani. 
Češće se pronalaze sarkofazi sa glatkim stupovima, no tordirani stupovi se ipak pojavljuju, 
vjerojatno nastavljajući tradiciju od prijašnjeg razdoblja. 

Nadalje, nema u potpunosti sačuvanih poklopaca tog tipa sarkofaga (osim djelomično sačuvanog 
poklopca sarkofaga Dobrog Pastira) zbog čega se ne može sa sigurnošću reći kakvog oblika su 

9Q 

bili, no najvjerojatnije je da su bili uobičajenog oblika krova na dvije vode s četiri akroterija." 
Poklopac sarkofaga Dobrog pastira (si. 2.) je jedan primjer koji se ističe, ovog puta svojom 
neproporcionalnom visinom, a spoj je oblika poklopca krova kuće na dvije vode i ležaljke na 
kojoj leže pokojnici. Ovakav spoj dva tipa poklopca je izuzetno rijedak u Dalmaciji. Poklopac 
zbog svoje neuobičajene visine čini ovaj sarkofag disproporcionalanim, a odbijene glave samo 
naglašavaju tu disproporciju. Kao što je uobičajeno, na klinu je postavljen bračni par oslonjen na 
lijevi lakat, muškarac u pozadini, a žena u prednjem planu. 30 



SI. 2. Poklopac sarkofaga Dobrog pastira, Cambi 2002, slika 410 

Postoje dva sarkofaga od prokoneškog mramora koji se razlikuju od prethodno opisanih. Jedan 
se nalazi u Arheološkom muzeju u Splitu. Ovaj primjerak, Cambi navodi, nije izrađen kao dio 


28 Cambi, 1975, 492. 

29 Cambi, 1975, 494. 
30 Cambi, 1994, 13. 

serijske produkcije, već u dogovoru između naručitelja i radionice. Vjerojatno je nastao dok se 
još nije fonnulirao tipičan oblik salonitanskog sarkofaga te da je moguće da je pokojnik bio 

o i 

kršćanin, no nije javno priznavao svoju vjeru/ Njegova forma nije još uvijek kršćanskog 
karaktera. Na prednjoj strani se nalaze eroti na delfinima koji drže tabulu. Takvi eroti postavljeni 
na delfine su motiv koji se pronalazi i na pretkršćanskih sarkofazima. 

Drugi primjerak od prokoneškog mramora pokazuje da su se sačuvale stare forme iz 
pretkršćanskog vremena uz par izbačenih suvišnih detalja te ima izuzetnu važnost jer pokazuje 
da proizvodnja nije bila prekinuta, samo smanjena. Pronađen je ijedan primjerak sarkofaga bez 
ikakvih figuralnih prikaza. Njegova fonna se ponešto razlikuje od uobičajene forme sarkofaga od 
prokoneškog mramora. Strane sanduka su mu niže nego što je uobičajeno, baza je visoka, bočne 
strane su lagano zakošene te je greda na kruništu gotovo nepostojeća. 

Ni kod sarkofaga od vapnenca nema prekida u proizvodnji. Dolazak kršćanstva samo dodaje 
nove motive, epigrafske elemente i još par razlika koje su se mogle dogoditi i bez vjerskih 
poticaja. Sama forma sarkofaga se ne mijenja puno s obzirom na prethodno razdoblje. Od II. do 
IV. st. pojavljivali su se sarkofazi bez figuralnih ukrasa te oni postaju sve popularniji u 
ranokršćansko doba. 14 Kod sarkofaga bez figuralnih prikaza postoje dvije forme. 

Prva forma nastavlja i naslanja se na tradiciju prijašnjeg razdoblja. Njen sanduk ima nisku bazu, 
krunište s letvicom, a na sredini sanduka tabulu ansatu. U tabuli je smješten natpis, polja pokraj 
su prazna, a polja iznad ili ispod mogu biti ili prazna ili dekorirana biljnim motivima koji su se i 
prije nalazili na sarkofazima. Druga fonna se ne pojavljuje u prijašnjim razdobljima. Njen 
sanduk nema ni letvicu na bazi ni na kruništu, također nema ni tabulu ansatu niti ukrase oko nje. 
Natpis, ako postoji, urezan je na sanduk bez ikakvih okvira. 

Poklopac sanduka također se pojavljuje u dvije varijante. Jedna ostaje pri tradicionalnom obliku 
krova na dvije vode s akroterijima dok je druga varijanta nova i tvori tip oblog poklopca (a 
baule). Upisivanje natpisa bez tabule primijećeno je najprije na sarkofagu biskupa Prima koji je 
bio Dujmov nećak te se smatra začetnikom te tradicije koja se proširila u salonitanskim 

31 Cambi, 1975,513. 

32 Cambi, 1975,514. 

33 Cambi, 1975, 496. 

34 Cambi, 1975, 524. 

35 Cambi, 1975, 525. 

radionicama u ranokršćanskom razdoblju. Iako je takav stil upisivanja natpisa postao brzo jako 
popularan, ostali stilovi su se se nastavili u nešto manjem intenzitetu. 36 

Na Manastirinama postoji primjerak od lokalnog vapnenca koji je ukrašen strigilima S oblika. 
Takva dekoracija je pronađena i na sarkofazima uvezenim iz Rima. Nenad Cambi zaključuje da 
je očito ovaj ukras zalutao na već ustanovljeni tip sanduka te da su se na tom sarkofagu 
pomiješali razni utjecaji. I ostali ukrasi na ovom sarkofagu su neuobičajeni, posebno urezane 
posude s bogatim viticama na bočnim stranama koje nisu pronađene ni na jednom drugom 
sarkofagu ranokršćanskog razdoblja u Dalmaciji. Nadalje, pronađeno je par poklopaca sanduka 
čije su kosine krova bile prekrivene ljuskama što se ne sreće često na ranokršćanskim 

10 

sarkofazima. 


Matijević, 2011, 89 

37 Cambi, 1975, 534. 

38 Cambi, 1975, 536. 

3.2. IKONOGRAFIJA 


Kao što je već spomenuto, nema stroge linije između karakteristika pretkršćanskih i kršćanskih 
sarkofaga, kako u formi, tako i u ikonografiji. Razvoj se događao postepeno i tek nakon nekog 
vremena su se pojavili motivi koji su isključivo kršćanski. Već je spomenuto da su na pokrovu 
ponekad bile smještene figure pokojnika, no one su se pojavljivale i na prednjoj strani sarkofaga 
od prokoneškog mramora. Takvi prikazi nastavljaju tradiciju prethodnog razdoblja, stavljajući 
figure između stupova, muškarce na desnoj, a žene na lijevoj strani. 

Kao i kod sarkofaga od prokoneškog mramora, poznati su i sarkofazi od lokalnog vapnenca bez 
figuralnih prikaza, no mnogo su češći oni s raznim oblicima križeva i monograma. Osim 
Kristovog monograma, pronalaze se i drugačiji monogrami. Najpoznatiji od kojih je onaj biskupa 
Gajana sa sarkofaga nađenog u bazilici na Manastirinama. 

Motiv križa s vremenom dobiva sve više na važnosti te postaje univerzalni znak Uskrsnuća i 
Spasenja. Kako mu se povećava važnost, tako se križ i postavlja na sve istaknutija mjesta. U 
pravilu se postavlja jedan križ na sredinu prednje strane sanduka, na mjesto gdje se prije stavljao 
natpis te se ponekad pojavljuje na akroterijima. 40 I na otoku Rabu su pronađeni sarkofazi sa 
znakom križa na sredini prednje strane sanduka. Takvi primjerci pokazuju koliko su utjecaja 
imale salonitanske radionice na ostatak Dalmacije te pružaju poveznicu između dalmatinskih 
nalazišta i onih u Italiji na kojima su pronađeni sarkofazi izrađeni u dalmatinskim radionicama. 41 
Na početku razvoja ranokršćanskih sarkofaga kršćanski simboli su se smještali na sporedne 
strane sarkofaga. Sigurno su postojali brojni razlozi za takav smještaj, no Cambi naglašava daje 
mogući razlog bio to što su ponekad groblja bila pretrpana sarkofazima te bi se ukrasi vidjeli 
samo na tim, ponešto neočekivanim pozicijama. 42 


39 Cambi, 1975, 528. 

40 Fisković, 1996, 121 

41 Jarak, 2010, 88. 

42 Cambi, 2002, 268. 

SI. 3. Ranokršćanski sarkofag iz Barbata, Jarak 2010, slika 12 


Osim sarkofaga bez figuralne dekoracije, pronađeni su i primjerci s figuralnom dekoracijom. 
Polja pokraj tabule ostaju najvažnije i najčešće mjesto na kojem se pojavljuju ukrasi, no 
ranokršćanski sarkofazi su skromnije ukrašeni nego oni poganski. Sanduk ima trodijelnu podjelu 
ili se raščlanjuje arkadama koje su ispunjene dekoracijama. Također se prestaju pojavljivati 
sarkofazi čija je prednja strana u potpunosti ukrašena figuralnim prikazima. 4 ’ 

Jedan od sarkofaga čija prednja strana je ispunjena u potpunosti je sarkofag s prikazom Prelaska 
Izraelaca preko Crvenog mora. On je jedan od rijetkih primjeraka rimskih radionica koji je 
pronađen u Dalmaciji. Na lijevoj strani je prikazana Faraonova vojska koju guta more dok su s 
desne strane stavljeni Izraelci koji prate baklju koja im pokazuje put. Na desnoj bočnoj strani je 
prikaz apostola s križem u sredini. Lijeva bočna strana je puna ljuski. Stražnja strana je također 
dekorirana što je karakteristično za ranokršćanske sarkofage. Podijeljena je na tri polja između 
kojih su strigili. U ugaonim poljima su dva muška lika, a u sredini je orantica. 44 Kompozicija 
ovog sarkofaga je nalik onoj od rimskih friznih sarkofaga. Karakteristično za njih je da se likovi 
gusto nižu što je vidljivo i na ovom primjerku. Čak i figure koje ne pripadaju istoj grupi, koja je 
prikazana, su gusto nagurane jedna na drugu. Takav raspored figura poznat je još od 
pretkršćanskog razdoblja te se nastavlja koristiti u ranokršćanskom. 45 


43 Cambi, 1975,529. 

44 Cambi, 1975, 473. 

45 Cambi, 2005,144. 

SI. 4. Sarkofag s prikazom prelaska Izraelaca preko Crvenog mora, Cambi 2002, slika 418 

Na ranokršćanskim sarkofazima su bili popularni i pastoralni prikazi. Pronađen je sarkofag s 
prikazom pastira koji je oslonjen na štap i okružen ovcama. Kao i u prijašnjem razdoblju 
prikazivani su prizori iz svakidašnjeg života pokojnika. Jedan od takvih primjeraka je nađen s 
lijeve strane anepigrafske tabule s ansama na jednom salonitanskom sarkofagu. Iako je njegovu 
profesiju teško utvrditi, vidljivo je daje to prikaz zanatlije u radnoj odjeći. 46 Nadalje, najednom 
fragmentu je pronađen prikaz erota koji drže girlandu. Taj motiv je poganskog porijekla, no u 
pretkršćanskom razdoblju se nije često koristio u Saloni. 47 Jedan od pronađenih fragmenata na 
sebi ima urezan prikaz, ispod arkade, stabla s dvije ptice, dok su iznad arkade posložena dva 
kruha i delfin. Osim na glavnim mjestima za dekoraciju, reljefi se često mogu naći i na 
sporednim mjestima kao što su to područja ispod tabule. Na nekoliko sarkofaga su na tom mjestu 
pronađeni prikazi delfina koji gutaju polipe. Figuralna dekoracija na poklopcima se obično 

A o 

smješta na akroterije ili na centralni zabat, ako je on prisutan. Na poklopcima u akroterijima 
pronađeni su i prikazi Isusa s apostolima. Iznad glava su im upisana imena, no apostoli nisu 
prikazani u ljudskom obliku. Ponekad su prikazani kao ovce, a ponekad kao golubice. Također 
se i ponekad smanjuje broj apostola. 49 Očito je da su s vremenom figuralni prikazi počeli gubiti 
na važnosti. Preko poganskih sarkofaga koji su bili prepuni ukrasa i detalja prelazi se na 
ranokršćanske koji, iako u početku prate tradiciju onih pretkršćanskih, postepeno smanjuju 
dekoraciju te dolaze do onih koji na sanduku imaju samo križ. 


46 Cambi, 1975, 533. 

47 Cambi, 1975, 534. 

48 Cambi, 1975, 535. 

49 Cambi, 1975, 548. 

4. PRETKRŠĆANSKI ELEMENTI NA RANOKRŠĆANSKIM SARKOFAZIMA U 
DALMACIJI 


4.1. TIPOLOŠKI ELEMENTI 


Kao što je spomenuto u prijašnjim poglavljima, proizvodnja sarkofaga se ne zaustavlja zbog 
promjene vjere zbog čega nema mnogo promjena u fonni ranokršćanskih sarkofaga. Kada je 
riječ o dekoraciji, kod poganskih se sarkofaga stražnja strana ostavlja prazna, a kod 
ranokršćanskih se reljefi ponekad protežu na sve četiri strane. U domaćim se radionicama 
nastavilo raditi u prokoneškom mramoru i lokalnom vapnencu te izrađivati sarkofage 
standardnog tipa. Osim njih u ranokršćansko doba postaju popularni i sarkofazi sa stupovima (si. 
13.), no oni su bili poznati i u poganskom razdoblju (si. 5.). Sarkofazi sa stupovima od 
prokoneškog mramora iz poganskog vremena i ranokršćanskog nemaju značajnih razlika. 
Njihovi stupovi mogu biti tordirani ili glatki. Tordirani su rjeđi, no, kao što je u prethodnim 
poglavljima naglašeno, oni se pojavljuju i na pretkršćanskim sarkofazima. 



SI. 5. Sarkofag arhitektonskog tipa (pretkršćanski), Cambi 2002, slika 259 

Ni način proizvodnje se ne mijenja. Kao i u prijašnjem razdoblju, grubi blokovi prokoneškog 
mramora su se importirali iz kamenoloma te dovršavali u lokalnim radionicama. Pri koncu II. st. 
n. e. ustanovljena je standardna forma sarkofaga od lokalnog vapnenca koji su se izrađivali u 
Saloni sve do početka VII. st. Taj oblik je dominantan od kad se ustanovio te se ne mijenja 

dolaskom kršćanstva. Prelaz koji se dogodio u religioznom smislu možda je donio brojne 
promjene u svakodnevnom životu građana, no na početku ne donosi velike promjene fonne kod 
nadgrobnih spomenika. Novosti koje su zabilježene su uglavnom vezane za nove motive koji se 
pojavljuju na sarkofazima. Na kraju III. i početku IV. st. sarkofazi još uvijek koriste 
tradicionalnu podjelu prednje strane sanduka s istaknutom bazom i kruništem oblika letvice. 
Bogata profilacije tabule, poznata još od poganskog razdoblja, se pojavljuje, no rjeđe. 50 

Kao i forma sanduka, tako se ni poklopac nije mnogo promijenio. Iako se na ranokršćanskim 
poklopcima počinje više koristiti centralni zabat na dužim stranama, ostaje se pri korištenju 
oblika krova na dvije vode s ugaonim akroterijima (si. 7.). Pronađeno je i par poklopaca sanduka 
koji imaju ukras ljuski ili imitiraju crijep krova kuće. Takav ukras je bio karakterističan još i za 
poganske sarkofage standardnog oblika (si. 6.). 



SI. 6. Poklopac sarkofaga s portretima nepoznatog muškarca i žene (pretkršćanski), Cambi 2002, 

slika 208 



SI. 7. Poklopac hamosorija s prikazom portreta djevojčice i dječaka (kršćanski), Cambi 2002, 

slika 427 


50 Cambi, 1975, 581. 

U ranokršćanskom razdoblju su češći poklopci s glatkim poklopcem. Sarkofag s ostatcima 
mučenika Anastazija je u potpunosti gladak i bez dekoracije. Takvi primjerci pokazuju da su 
predstavnici crkve bili nositelji promjena forme jer se najprije na njihovim sarkofazima one 
uočavaju. 51 Ipak, treba imati na umu da su se još u razdoblju prije ranokršćanskih sarkofaga, od 
II. do IV. st. radili sarkofazi koji nisu imali nikakve figuralne ukrase. Mjesto koje bi inače 
zauzimala tabula, sada preuzima križ (si. 3.). Ranokršćansko razdoblje preuzima tu tradiciju te je 
nastavlja i stavlja sve veći naglasak na jednostavne sarkofage. Kao što je već prije spomenuto, 
crkveni predstavnici početkom IV. st. počinju koristiti jednostavne sarkofage koji nemaju 
standardnu podjelu na tri dijela. Standardna podjela se ipak nastavlja koristiti, ali u manjim 
količinama, sve do VI. st. “ Također su pronađeni i sarkofazi sa stigilima oblika slova S koji 
nastavljaju pretkršćanski način ukrašavanja podloge kao što je to sarkofag nađen u splitskoj 
katedrali pri restauraciji oltara sv. Dujma (si. 1.) te sarkofag s prikazom Prelaska Izraelaca preko 
Crvenog mora (si. 4.). 


51 Cambi, 1975, 582. 

52 Cambi, 1975, 586. 


18 



4.2. IKONOGRAFSKI ELEMENTI 


Prelazak na kršćanstvo utjecao je na sve aspekte života u antici. Taj prelazak se dogodio 
postepeno što se najbolje očitava iz pregleda umjetnosti tog razdoblja. Radionice koje su 
izrađivale nadgrobne spomenike morale su u skladu s promjenama i željama kupaca ići u potragu 
za novim motivima. Ta potraga nije mogla biti ni laka ni brza, zbog čega zadržavaju neke od 
starih motiva koji se nisu izravno kosili s novom religijom. U početku, dok se nova vjera još nije 
afirmirala, proizvodili sarkofage koji su na prvi pogled bili poganski, no na sebi su nosili 
neutralne motive kao što su to pastoralne scene. Upravo zbog toga što je prilagodba na novu 
vjeru i nove zahtjeve potrajala, na ranokršćanskim sarkofazima se pronalaze neki pretkršćanski 
elementi. 

Pronađeni su ranokršćanski sarkofazi bez figuralnih ukrasa iz Rima čija se dekoracija većinom 
sastojala od strigila. Kada je riječ o sarkofazima koji su imali (iguralnu dekoraciju, kao i kod 
poganskih sarkofaga, polja pokraj tabule su najvažnije i najčešće mjesto na kojem se pojavljuju 
ukrasi, no ranokršćanski sarkofazi su mnogo skromnije ukrašeni nego oni pretkršćanski. 
Poganski sarkofazi su često gusto nizali figure na sanduku te iako su oni ranokršćanski 
skromniji, sarkofag koji je spomenut u prijašnjim poglavljima, s prikazom Prelaska Izraelaca 
preko Crvenog mora (si. 4.), pokazuje da se neko vrijeme ipak zadržala tradicija gusto nanizanih 
likova. 

Dok prikazi svakodnevnih poslova na nadgrobnim spomenicima nisu nikada bili popularni u 
Dalmaciji, ostatak antičkog svijeta ih je redovno koristio. Nekoliko primjeraka se provuklo ipak i 
u Dalmaciju. Takvi su prikazi češći na poganskim sarkofazima nego ranokršćanskim. Nadalje, 
na jednom fragmentu je pronađen prikaz erota koji drže girlandu. Taj motiv je poganskog 
porijekla, no ni u tom razdoblju se nije koristio često u Saloni. Eroti se općenito pojavljuju i u 
pretkršćanskom i kršćanskom razdoblju (si. 8. i 9.). 


53 Cambi, 1975, 534. 

SI. 8. Sarkofag Valerija Dinensa (pretkršćanski), SI. 9.Sarkofag Domicija Vincencija (kršćanski), 

Cambi 2010, kat. br. 184 Cambi 2010, kat. br. 161 

Portreti, iako nisu bili popularni kao prije, još se uvijek pojavljuju na sarkofazima, poglavito u 
akroterijima. Ta tradicija vuče svoje korijenje iz prijašnjeg razdoblja, no pronađena su samo dva 
takva primjerka iz ranokršćanskog doba. Delfin koji guta polipa čini jedan od zanimljivijih 
primjeraka motiva na ranokršćanskim sarkofazima. Novost koja je povezana s ranokršćanskim 
delfinom je detalj da on guta polipa. Taj dio prije nije bio prisutan u prikazima delfina. Osim 
prikaza delfina s polipima, pojavljuju se i prikazi delfina koji gutaju sipe. Oni se obično 
smještaju u polja između tabule i drška kako bi popunili taj prostor. Osim njih pojavljuju se i 
brojna druga morska bića, no delfini koji gutaju sipe su prisutni i na poganskim i na 
ranokršćanskim primjercima. 54 Osim delfina koji gutaju polipe i sipe, na sarkofagu Domicija 
Vincencija je vidljivo da eroti koji stoje na delfinima pridržavaju tabulu, što je prikaz iz 
prijašnjeg razdoblja (si. 9.). 

Neki od poganskim motiva su se neko vrijeme nastavili koristiti na nadgrobnim spomenicima jer 
se nisu izravno kosili s kršćanskom vjerom. Tadašnje radionice su se našle u poziciji da moraju 
tražiti nove motive, pa stare nisu odmah odbacivah već ih koristili na sporednim stranama kako 
bi popunili prostor. 55 Nenad Cambi smatra da je zadržavanje poganskih motiva znak da se 


54 Cambi, 2010, 54. 

55 Cambi, 2002, 256. 

radionice nisu ugasile dolaskom kršćanstva, već da su se prilagodile novoj vjeri. Isto tako smatra 
kako u početku poganski motivi nisu bili neprihvatljivi kršćanima. 56 


Nadalje, ascia je čest motiv na pretkršćanskim sarkofazima, a javlja se i u rimskim radionicama. 
Ona je karakteristična za salonitanske sarkofage te nije čudno da se nastavila koristiti i u 
ranokršćansko doba na ovim prostorima. Njeno značenje je teško sa sigurnošću protumačiti, ali 
očito nije smetalo kršćanstvu. Na bočnim stranama pretkršćanskih sarkofaga su se nalazili razni 
motivi, jedan od njih je prikaz kantarosa s raširenim akantovim viticama (si. 10.). Na 

cq 

ranokršćanskom sarkofagu s Manastirina (si. 11.) pronađen je sličan motiv, samo uparan. 



SI. 10. Bočna strana sarkofaga (pretkršćanski), 



SI. 11. Bočna strana sarkofaga (kršćanski), 


Cambi 2010, kat. br. 103 


Cambi 2010, kat. br. 14 


Fisković u svom radu ističe primjerak sarkofaga s Glogovika s uokvirenim križem (si. 12.). 
Opisuje križ koji je postavljen ispod dekoriranog okvira koji ga podsjeća na arkadice kakve su 
imah pretkršćanski sarkofazi. 59 Zbog pojednostavljanja dekoracije, već se sredinom IV. st. 
prestaju prikazivati ljudske figure te ih zamjenjuju prikazi životinja. Čak i ti prikazi životinja su 
sve rjeđi. Nakon što su se prestale prikazivati i životinje, razne varijacije križa ostaju jedini 
motivi na sarkofazima. 

56 Cambi, 1975, 538. 

57 Cambi, 2010,31. 

58 Cambi, 2010, 53. 

59 Fisković, 1981, 122. 

SI. 12. Ulomak sarkofaga s Glogovika, Fisković 1981, tab. XXV,3 


Još jedan motiv koji je iznimno zanimljiv je motiv Dobrog pastira. Na poganskim sarkofazima 
nisu rijetki pastoralni prikazi i figure pastira pa je za neke sarkofage teško odrediti jesu li 
kršćanski ili poganski. Stručnjaci su dugo vremena držali da se radi o ranokršćanskom motivu 
koji se razvio iz priče u Bibliji. Cambi navodi kako je F. Gerke zaključio da se ipak radi o 
kršćanskom simbolu koji je dalje razvijen, ali tek nakon što je preuzet iz pretkršćanske 
simbolike. 60 Pastoralne scene ponekad mogu biti i pomiješane s nekim poganskim motivima 
kako bi prikrili vjeru pokojnika i time ga zaštitili. Koncem III. st. kada su se pojavile takve 
kombinacije, položaj kršćana nije još bio siguran zbog čega nisu mogli javno pokazivati svoju 
vjeru. Takve okolnosti dovele su do motiva koji nisu bili ni poganski ni kršćanski te ih možemo 
smatrati neutralnima. 61 Sarkofag iz splitske katedrale je primjer sarkofaga koji nastavlja tradiciju 
strigila i prikazivanja pastoralne tematike (si. 1.). 

Sarkofag Dobrog pastira (si. 13.) jedinstven je primjer izrađen od prokoneškog mramora. Prikazi 
na njegovom sanduku su potaknuli mnoge rasprave. Neki stručnjaci su smatrali da je sarkofag 
kršćanski, a neki da je poganski. S prednje strane sanduka, na visokim i bogato profiliranim 
bazama, nalaze se dva tordirana stupa s korintskim kapitelima na četiri brida koji čine okvirno 
raščlanjenje sanduka. Podjela sanduka ovakvim elementima je vidljivo inspirirana arhitekturom i 
njenim obilježjima. U sredini prednje strane sanduka nalazi se edikula s tordiranim stupovima i 
zabatom u kojoj se nalazi lik pastira odjevenog u tuniku s ovcom na leđima. Lik pastira, iako 


60 Cambi, 1975, 542. 

61 Cambi, 1975, 546. 

danas većinu ljudi podsjeća na priču o pastiru iz Biblije, nije bio rijetka pojava na pretkršćanskim 
sarkofazima zbog čega se ovaj sarkofag ne može odmah sa sigurnošću nazvati kršćanskim. 



SI. 13. Sarkofag Dobrog pastira, Cambi 2002, slika 410 

Položaj pastira u središnjem dijelu povećava njegovu važnost. Zbog sirijskog zabata njegova 
figura je ipak nešto niža od figura pokojnika. Nadalje, za razliku od pokojnika, lik pastira nije 
zamišljen kao skulptura postavljena na bazu. 62 Za razumijevanje sarkofaga značajan je motiv 
pastira. On je dodatak staroj shemi, ubačen na mjesto gdje na standardnim rimskim sarkofazima 
nije bilo ništa. Uzimajući u obzir još jedan spomenik iz Dalmacije (relikvijar iz Novalje) na 
kojemu su prikazane starozavjetne i novozavjetne scene, očito je lik pastira prikaz parabole o 
izgubljenoj ovci te još uvijek nije izjednačen s Kristom. Razlika nastanka sarkofaga i relikvijara 
iz Novalje je svega dva, tri desetljeća te se lik pastira treba tumačiti kao spomenutu parabolu, a 
ne kao Krista u ulozi Dobrog pastira. 63 Nadalje, pokraj edikule u kojoj se nalazi pastir, smješteni 
su ženski i muški likovi. Likovi pokojnika su nešto veći od pastira te se ističu u gomili likova 

62 Cambi, 1994, 46. 

63 Cambi, 1994, 51. 

pokraj sebe. Pokojnici su postavljeni svatko na svoju istaknutu bazu pod arkadom pa podsjećaju 
na kipove. Okruženi su drugim likovima koji su smanjenih dimenzija kako bi se naglasila 
važnost figura pokojnika. Cambi smatra da figure prikazuju statue pokojnika smještene na 
groblju te da su ostale figure prikazi bližnjih koji su došli na sprovod. Dolazak bližnjih na grob je 
bio običaj i pogana i kršćana. 64 Likovi muškaraca su prikazani gologlavi dok su glave žena 
pokrivene velom. Cambi to povezuje s Pavlovom poslanicom u kojoj piše da žene moraju pokriti 
glavu tijekom molitve, a muškarci otkriti. 65 Na lijevoj bočnoj strani se nalazi prikaz erota s 
okrenutom bakljom što je čest motiv na pretkršćanskim sarkofazima, a na desnoj velika 
dvokrilna vrata okružena figurama. Stražnja strana je bez dekoracije. Neki od ranokršćanskih 
sarkofaga su imali dekoraciju i na stražnjoj strani, no sarkofag Dobrog pastira nije jedan od njih. 

Sasvim moguće je da su prvi kršćani u Dalmaciji bili ljudi koji su poganske motive smatrali 
dijelom tradicije i da se bez obzira na svoju novu vjeru nisu htjeli njih odreći. Nije to nešto 
neuobičajeno kada pogledamo današnje tradicije i običaje kršćana. Mnogi od tih običaja, kao što 
je bojanje jaja i božično drvce, su preuzeti iz poganskih običaja, ali su se razvili i poprimili novo 
značenje. Isti takav pojava se događa i s motivima na sarkofazima. S obzirom na to da se 
kršćanstvo polako širilo, prvi sarkofazi koji su izrađeni za kršćane možda nisu imali dovoljno 
izbora prikladnih motiva za nadgrobne spomenike. Kako bi se ustanovio određeni repertoar 
zasigurno je trebalo proći puno vremena. Kršćanska vjera se morala proširiti, imati dovoljno 
sljedbenika te iznjedriti crkvene vjerodostojnike s snažnim utjecajem za nametanje novih motiva. 
S druge strane, moguće je da su neki od njih prihvatili kršćanstvo, ali se još uvijek nisu odrekli 
poganske vjere zbog čega su uključili motive od oba razdoblja. 


64 Cambi, 1994, 45. 

65 Cambi, 2005,195. 

5. ZAKLJUČAK 


Prije sarkofaga u Dalmaciji su stele i are bile vodeći tipovi nadgrobnih spomenika jer se 
njegovala tradicija incineracije. Kada se odbacilo incineraciju, a prešlo na inhumaciju, sarkofazi, 
koji su prije bili vrlo rijetki, postali su glavni oblik nadgrobnih spomenika. Ipak, urne i stele su 
ostavile značajan trag na razvoj tipologije sarkofaga. Preuzeli su njihove forme i motive te 
povećali dimenzije. Osim uma i stela, na njihov razvoj utječe i skupina maloazijskih sarkofaga 
koja se importirala u Dalmaciju. Kroz pretkršćansko razdoblje sarkofazi se importiraju iz Rima, 
Male Azije i Atene, no sve te grupe, osim rimske, gase se u ranokršćanskom razdoblju kada 
jačaju lokalne radionice. Salona kroz oba razdoblja biva najveći korisnik kamenih nadgrobnih 
spomenika te centar koji je svoj utjecaj širio po cijeloj Dalmaciji. 

S obzirom na to da prekida u proizvodnji između dva razdoblja nema, radionice koje su djelovale 
u pretkršćanskom nastavljaju proizvoditi sarkofage i u ranokršćanskom dobu. Sarkofazi koji su 
pronađeni iz oba razdoblja pokazuju znatne stilske sličnosti koje ukazuju na to. Zbog takvog 
kontinuiteta, razlikovati poganske od kršćanskih sarkofaga može biti težak posao za stručnjake. 
Prvi kršćanski sarkofazi su preuzimah fonne od onih poganskih te čak i neke motive. Tek s 
vremenom se razvija ikonološki repertoar koji je isključivo kršćanski. U oba razdoblja koristi se 
prokoneški mramor i lokalni vapnenac u lokalnim radionicama te se standardni tip isto tako 
zadržava. Isto tako se u oba razdoblja kamen importira iz kamenoloma grubo obrađen te se dalje 
dorađuje u radionicama. 

Jedna od značajnijih novosti je natpis koji se upisuje slobodno i odbacuje tabulu. 
Pojednostavljivanje se nastavlja na ranokršćanskim sarkofazima. S vremenom se počinje težiti 
sve čišćoj formi sanduka i poklopca. Takvo pročišćavanje površina može se povezati i s 
duhovnom čistoćom kojoj su težili vjernici. 

Popularni postaju i sarkofazi sa stupovima koji su se prvi put pojavili u pretkršćanskom 
razdoblju. Iako nema previše novosti kada se spominje forma sarkofaga, značajnije promjene se 
događaju u ikonografskom repertoaru. Na raspolaganju je čitav niz novih priča iz kojih se mogu 
razvijati novi motivi, no u početku se ipak još uvijek koriste neki poganski motivi koji se ne kose 
s kršćanstvom. Kršćani tog doba su se nalazili u teškom položaju. Zasigurno su neki od njih 

njegovali tradiciju s kojom su odgojeni te se teško nje odriču pri odabiru dekoracije na 
sarkofazima. Isto tako postoji mogućnost da su radionicama neko vrijeme jednostavno 
nedostajali motivi koji bi bili prikladni za nadgrobne spomenike pa su odlučili koristiti one koje 
su smatrali prikladnima. Očito je kako su ranokršćanski sarkofazi organski razvoj onih 
pretkršćanskih uz dodane nove elemente koji su bili potrebni zbog nove religije. 

6. SAŽETAK 


Tema ovog rada su Pretkršćanski elementi na ranokršćanskim sarkofazima u Dalmaciji. Kako bi 
se moglo ustanoviti koji su pretkršćanski elementi prešli na ranokršćanske sarkofage obrađena je 
tipologija i ikonološki repertoar pretkršćanskih i ranokršćanskih sarkofaga u dva poglavlja. 
Tokom oba razdoblja importirali su se sarkofazi iz stranih radionica čija su obilježja također 
obrađena u radu. U posljednjem poglavlju prije zaključka obrađeni su tipološki i ikonografski 
elementi koji su zajednički i jednom i drugom razdoblju te su navedeni primjeri. Neke od 
sarkofaga je teško svrstati u jedno ili drugo razdoblje jer sarkofazi ponekad imaju i poganske i 
kršćanske značajke. Utvrđeno je kako se tipologija nije bitno promijenila. Dodavali su se novi 
motivi, a veća promjena nastupila je tek kada se počelo pročišćavati površinu što je kulminiralo 
sarkofazima jednostavnog sanduka s križem u sredini. Ranokršćanski sarkofazi su nastavili 
prirodan razvoj pretkršćanskih uz neke preinake koje je uzrokovala promjene religije te zbog 
novih običaja koje je ta religija donijela. 

7. SUMMARY 


This paper outlines the pre-Christian elements on early Christian sarcophagi in Dalmatia. To be 
able to establish which of the pre-Christian elements were used both on pre-Christian as well as 
early Christian sarcophagi, the work has laid out their typology and iconological repertoire in 
two chapters. During both periods, examples of imported sarcophagi from intemational 
vvorkshops can be found, and their features are also a topic of discussion in the paper. In the last 
chapter, before the conclusion, the typological and iconographic elements that are common to 
both the period and their examples are analysed. Some of the sarcophagi are difficult to 
categorize in one or the other period because for a time sarcophagi with pagan and Christian 
features both, were made. It was found that the typology has not changed significantly, that they 
added new pictorial elements, but also that the major change occurred only when they started to 
simplify the surface and it culminated with the sarcophagi that have simple coffins with a cross 
in the middle. Early Christian sarcophagi continued the natural development of pre-Christian 
ones with some modifications that appeared because of the change of religion, and due to the 
arrival of new practices that this religion brought. 

